Ive 2023 sämitiggevaaljah (Suomâ)

Ive 2023 Suomâ sämitiggevaaljah uárnejuvvojii čohčâmáánu 4. peeivi já roovvâdmáánu 2. peeivi koskâsii ääigi. Vaaljâin väljejuvvojii ohtsis 21 jesânid já nelji värijeessân sämitige 2024–2027 vaaljâpajan. Taat lâi 7. kerdi, ko sämitiggevaaljah uárnejuvvojii Suomâst.

Jyehi sämmilij päikkikuávlu kieldâst (Iänudâh, Aanaar, Ucjuuhâ já Suáđigil) väljejuvvojeh ucemustáá kulmâ ovdâsteijee. Uási iävtukkâsâin väljejuvvoo jienâmere mield. Ive 2023 vaaljâin lijjii 34 iävtukkâssâd.

 Sämitiigán väljejum ulmuuh já jienâlovoh 
Sämitige vaaljâlävdikodde adelij čuákkimstis roovvâdmáánu 4. peeivi 2023 sämitiggevaaljâi lopâlijd puátusijd. Sämitiggevaaljâi jienâstemprooseent lâi 51,63. 

 Iänudâh 
 Tuomas Aslak Juuso, 150
 Pigga Keskitalo, 132
 Ulla-Maarit Magga, 119

Värijeessân:
 Niko-Mihkal Valkeapää, 65

 Aanaar 
 Anu Avaskari, 198
 Anni Koivisto, 186
 Leo Aikio, 148

Värijeessân:
 Marjaana Aikio, 55

 Suáđigil 
 Karen-Anni Hetta, 85
 Armi Palonoja, 46
 Juha Alakorva, 45

Värijeessân:
 Matti Aikio, 27

 Ucjuuhâ 
 Asko Länsman, 134
 Anne Nuorgam, 132
 Leena Niittyvuopio-Jämsä, 110

Värijeessân:
 Pentti Pieski, 81

 Jienâmere mield väljejum ulmuuh 
 Inka Musta, 163
 Pirita Näkkäläjärvi, 124
 Aslak Pekkala, 110
 Janne Hirvasvuopio, 109
 Nilla Tapiola, 105
 Tauno Ljetoff, 97
 Veikko Feodoroff, 94
 Marko Katajamaa, 89
 Toivo Lukkari, 87

Puohah iä uážžum jienâstiđ
Sämitiggevaaljâi ääigi lâi ennuv savâstâllâm tast, kiäst lii jienâstemvuoigâdvuotâ já kiäst vist ij. Motomáid ulmuid vuoigâdvuotâ kulluđ Sämitige vaaljâluvâttâlmân lii lamaš jo muádlov ihheed äšši, mast uáinuh láá čuuvtij juáhášum. Maddârijdis kielâ monâttâm ulmuuh uccii vuoigâdvuođâ vaaljâluvâttâlmân kulluumân vistig Sämitige vaaljâlävdikoddeest, já hilgum miärádâs maŋa sij vaidii ääšist alemuu haldâttâhriähtán. Motomeh ulmuuh merkkejuvvojii vaaljâluvâttâlmân alemuu haldâttâhrievti miärádâssáin.

Ive 2023 vaaljâin jienâstem ulguubel kočâttuvvojii 98 olmožid, kiäh lijjii lamaš merkkejum alemuu haldâttâhrievti miärádâssáin Sämitige vaaljâluvâttâlmân. Taah ulmuuh iä peessâm ollágin jienâstiđ vaaljâin. Uásist sist ličij lamaš mielâ jienâstiđ.

Vaaljah kalgeh uárnejuđ uđđâsist
Njuhčâmáánu 27. peeivi 2024 alemus haldâttâhriehti meridij, et ive 2023 sämitiggevaaljah kalgeh uárnejuđ uđđâsist, tastko toh iä lamaš laavâ miäldásiih. Suijân toos lii tot, et vaaljâluvâttâlmân iä lamaš merkkejum motomeh ulmuuh, kiäin alemuu haldâttâhrievti mielâst lii vuoigâdvuotâ jienâstiđ sämitiggevaaljâin. Tastko vaaljâi puáttus ij pyevti innig vuoigiđ, te vaaljâid kalga orniđ uđđâsist.

Čohčuv 113 olmožid vaidii alemuu haldâttâhriähtán tast, et vaaljâlävdikodde ij lamaš tuhhiittâm sii ive 2023 vaaljâluvâttâlmân. Alemus haldâttâsriehti tuhhiittij ohtsis 72 väidimid. Miärádâs mield taah 72 olmožid kalgeh tääl merkkejuđ ive 2023 vaaljâluvâttâlmân. Ohtâ väidee keesij väidimis, já loopah hilgojii tâi paccii tuđhâhánnáá.

Alemuu haldâttâhrievti miärádâs mield Sämitige jesâneh já värijesâneh, kiäh väljejuvvojii komettum vaaljâin, uážžuh juátkiđ tassaažân ko uđđâ vaaljâi puáđus lii tuhhiittum virgálávt.

Alemuu haldâttâhrievti miärádâs mield uđđâ vaaljâin kalga kevttiđ vaaljâluvâttâllâm, mon Sämitige vaaljâlävdikodde tuhhiittij virgálávt kiđđuv 2023. Toos kalga kuittâg lasettiđ taid 72 olmožid, kiäin alemuu haldâttâhrievti mielâst lii vuoigâdvuotâ jienâstiđ sämitiggevaaljâin. Uđđâ vaaljâin ij kuittâg uážu kevttiđ komettum vaaljâin kevttum iävtukkâslisto, tastko vaaljâluvâttâllâm ulguubel pááccám ulmuin ij lah lamaš máhđulâšvuotâ riemmâđ iävtukkâssân.

Uđđâ vaaljah uárnejuvvojeh suulân kyevti mánuppaje keččin alemuu haldâttâhrievti miärádâsâst.

Väidim olmoošvuoigâdvuotâkomitean
Sämitige stivrâ meridij čuákkimstis cuáŋuimáánu 29. peeivi 2024, ete tot addel jieijâs torjuu toos, ete stiivrâ jesâneh vuáláčäälih oovtâst olmoošvuoigâdvuotâväidim OA olmoošvuoigâdvuotâkomitean ääšist, mii kuáská vaaljâluvâttâlmân já valjáid.

Olmoošvuoigâdvuotâväidim kuáská alemuu haldâttâhrievti (AHR) 27.3.2024 adelem miärádâssáid Sämitige valjâluvâttâlmist já sämitiggevaaljâin. AHR meridij merkkiđ 65 olmožid Sämitige ive 2023 vaaljâluvâttâlmân Sämitige orgaanij miärádâsâi vuástásávt já orniđ sämitiggevaaljâid uđđâsist.

OA olmoošvuoigâdvuotâorgaanáid puáhtá toohâđ ohtâgâsväidimijd priivaat olmožin teikâ priivaat ulmui juávkun kullen, jis uáiná, ete lii luávkkájum miinii tähidum vuoigâdvuođâid, mii lii almottum OA olmoošvuoigâdvuotâsopâmušâin tâi toi valjimiävtulijn pevdikiirjijn.

Meiddei Sämitige tievâsčuákkim savâstâlâi 12.4.2024 AHR majemuin čuávdusijn. Čuákkim eenâblovo čielgâ uáinu lâi, et koččâmuš lii algâaalmugvuoigâdvuođâi já olmoošvuoigâdvuođâi luávkkáámijn.

Iivij 2019 já 2022 OA olmoošvuoigâdvuotâkomitea já näliolgoštem vuástásâš komitea (CERD) adelii Suomân laŋgâtteijee čuávdusijd sämitiggelaavâ tulkkuumist já kenigittii Suomâ tärhistiđ, et laahâ kunnijât sämmilij jiešmeridemvuoigâdvuođâ.

 Sämitiigán väljejum ulmuuh já jienâlovoh 
Sämitige vaaljâlävdikodde adelij čuákkimstis syeinimáánu 3. peeivi 2024 sämitiggevaaljâi lopâlijd puátusijd. Sämitiggevaaljâi jienâstemprooseent lâi 48,08. 

 Iänudâh 
 Tuomas Aslak Juuso, 122
 Ulla-Maarit Magga, 87
 Niko-Mihkal Valkeapää, 58

Värijeessân:
 Pigga Keskitalo, 52

 Aanaar 
 Kari Kyrö, 217
 Pirita Näkkäläjärvi, 188
 Anni Koivisto, 184

Värijeessân:
 Marjaana Aikio, 36

 Suáđigil 
 Karen-Anni Hetta, 64
 Juha Alakorva, 43
 Armi Palonoja, 39

Värijeessân:
 Matti Aikio, 35

 Ucjuuhâ 
 Asko Länsman, 125
 Anne Nuorgam, 120
 Leena Niittyvuopio-Jämsä, 120

Värijeessân:
 Antti Sujala, 56

 Jienâmere mield väljejum ulmuuh 
 Inka Kangasniemi, 180
 Inka Musta, 129
 Anu Avaskari, 121
 Leo Aikio, 113
 Janne Hirvasvuopio, 109
 Tauno Ljetoff, 104
 Nilla Tapiola, 87
 Veikko Feodoroff, 78
 Aslak Pekkala, 77

 Ášáškuttee tutkmâm 
Ääši tuáváást lii tot, ete poolis epidij, ete Sämitige vaaljâlävdikode já stiivrâ 2020–2023 jesâneh lijjii sujâliih virgekenigâsvuođâ rikkomân já olgooštmân, ko sij iä tuhhiittâm 63 olmožid ive 2023 sämitiggevaaljâi vaaljâluvâttâlmân, veikâ Alemus haldâttâhriehti lâi nuuvt meridâm. Olgoštemrikosiäpádâs vuáđudui toos, ete taah 63 olmožid iä lah puáhtám jienâstiđ tâi asâttuđ iävtukkâssân ive 2023 sämitiggevaaljâin.

Ášáškuttee adelij 7.5.2025 miärádâs, mon mield tot looppât munetutkâm äššiolesvuođâst, mii kuáská ive 2023 sämitiggevaljáid. Tutkâm lopâttui sehe olgoštem- já virgekenigâsvuođâ rikkomiäpádâs uásild. Ášáškuttee mielâst Sämitige vaaljâlävdikoddeest já stiivrâst lâi tohálâš suijâ čuávdusijdis, ige ääšist lamaš suijâ epidiđ rikkoos. Ášáškuttee vaaldij miärádâsâstis huámmášumán Alemuu haldâttâhrievti já OA komiteai čuávdusijd.

 Käldeeh 

Sämitiggevaaljah
2023